[image: http://www.24cities.eu/cms/upload/design/24_cities.jpg][image: C:\Users\uporabnik\Documents\SIMON\city\logos_sl\logotipi\slovenian\4C\OP_SI-AT_si.jpg]


SPOROČILO ZA MEDIJE


Sodelovanje 24 mest – zgodba o uspehu
Projekt City cooperation se je po 5 letih uspešno zaključil  


Murska Sobota, 30. junij – na današnji novinarski konferenci so slovenski partnerji projekta City cooperation (Sodelovanje mest) predstavili rezultate uspešnega projekta, v katerem so bili glavni koristnik 24 mest iz obmejnega območja Slovenije, Avstrije in Madžarske. Projekt in rezultate projekta so predstavili partnerji iz Slovenije: Razvojni center Murska Sobota, ZRS Bistra iz Ptuja in LTO Prlekija iz Ljutomera. Po besedah župana MO Murska Sobota, Antona Štihca, se je ideja za projekt porodila na srečanju županov v avstrijski Radgoni maja 2006. 

Projekt, ki se je izvajal vzporedno v dveh čezmejnih programih – med Slovenijo in Avstrijo ter med Avstrijo in Madžarsko, je povezal skupne interese 24 mest iz obmejne regije: Beltinci, Gornja Radgona, Lenart, Lendava, Ljutomer, Murska Sobota, Ormož, Ptuj in Radenci iz Slovenije, Bad Radkersburg, Fehring, Feldbach, Friedberg, Fürstenfeld, Gleisdorf, Hartberg in Weiz iz Avstrije ter Körmend, Lenti, Letenye, Őriszentpéter, Szentgotthárd, Vasvár in Zalalövő iz Madžarske.

Aktivnosti v okviru projekta in njihove rezultate so predstavili mag. Mojca Breščak, direktorica Razvojnega centra Murska Sobota, Danilo Čeh, vodja projekta pri ZRS Bistra Ptuj in Andrej Vršič, direktor LTO Prlekija Ljutomer. Skozi projekt so partnerji in mesta uspeli stkati močnejše medsebojne vezi, vzpostaviti tesnejše sodelovanje na področju turizma, gospodarstva, kulture in mladih ter se tako povezati v čezmejno mrežo 24 mest.

V okviru projekta so posvečali posebno pozornost razvoju sodelovanja med mesti. Preko srečanj županov, konferenc mest, študijskih potovanj ter strokovnih srečanj, na različne teme od razvoja mestnih središč do trajnostnega razvoja mest, inovacij ter mestnega marketinga, je prihajalo do tesnejšega sodelovanja med mesti in izmenjav znanj in izkušenj. 

Na področju razvoja in promocije mest so mesta in partnerji pripravili predstavitveno brošuro 24 mest v skoraj 100.000 izvodih, knjižico ugodnosti ter predstavitve mest na turističnih sejmih po Evropi. Za namen vodenja po mestih so pripravili zemljevide mest, brošure mest z opisi zanimivosti po mestih ter vodiče po mestih s pomočjo mobilnih telefonov. Mesta pa se predstavljajo tudi v kratkih filmih. 

Skupne in mednarodno pomembne prireditve so vsako leto predstavili v koledarju prireditev. Na prireditvah se je izmenjalo veliko obiskovalcev iz mest povezave, kar je prispevalo k ustvarjanju tesnejših povezav med ljudmi in organizacijami. Na prireditvah so bili predstavljeni projekt in partnerji projekta. 





Poseben poudarek je bil na pripravi doživljajskih mest za otroke in družine z otroci. Tako so mesta poleg povezovanja ponudbe za otroke in predstavitve le-te dobila tudi maskote, zgodbico o maskoti ter brošuro z otroškim zemljevidom mesta in doživetij za otroke. Pri nastajanju maskot in zemljevidov za otroke je sodeloval Anton Buzeti, priznani pomurski karikaturist, likovni pedagog ter avtor ilustracij v več kot 30 slikanicah za otroke. Za otroke so pripravili tudi posebne študijske ture in obiske. 

Projekt pa je tudi postavil trdne temelje za nadaljnje skupno delo in sodelovanje vključenih partnerjev in mest. Ključne usmeritve v prihodnje ostajajo v mestih izgraditi doživetja za celotno družino, vzpostaviti skupni prostor za izmenjavo idej, znanj, gospodarskih tokov in ljudi ter razvoj inovativnega mestnega marketinga, ki bo povezoval ponudbo in priložnosti sodelujočih mest in organizacij ter podjetij v mestih. 

